Folketing
2000-04-26

Jeg vil gerne sige til hr. Keld Albrechtsen, hr. Egil Møller og også til hr. Frank Dahlgaard: Hvis de har læst på deres historie, vil de se, at den debat, vi har nu, er præcis den samme, som vi havde i 1998 i forbindelse med afstemningen om Amsterdamtraktaten. Heller ikke dér var der enighed mellem de to daværende regeringspartier, Det Radikale Venstre og Socialdemokratiet, om, hvordan man skulle udforme en eventuel informationsavis. Der er altså ikke noget nyt i det, jeg siger. Den samme position havde Det Radikale Venstre op til Amsterdamtraktatafstemningen i 1998. Vi erkender det - og jeg siger det, fuldstændig som det er: Vi er ikke enige med Socialdemokraterne på det her punkt. Vi bøjer os for, at Socialdemokratiet ikke vil have en husstandsomdelt avis. Vi så det gerne, men Socialdemokratiet vil ikke have det; Venstre og De Konservative vil heller ikke have det. Det ville være en tom gestus, hvis vi gik ud og gjorde en stor larm ud af den her uenighed og stemte for hr. Frank Dahlgaards forslag. Det ville stadig væk ikke kunne samle flertal. Det ville ikke hjælpe spor. Det ville bare være en tom gestus. Jeg siger det, som det er: Vi er ikke enige i regeringspartierne. Det vil ikke hjælpe spor, at Det Radikale Venstres syv mandater stemte for hr. Frank Dahlgaards forslag. Det ville stadig væk ikke samle flertal.